Plaasaanvalle: AfriForum lê polisie-nalatigheid blootAfriForum gaan Woensdag ŉ verslag bekendstel waarin die growwe nalatigheid deur polisiebeamptes met betrekking tot die ondersoek van plaasaanvalle blootgelê word. Verskeie slagoffers van plaasaanvalle gaan die geleentheid bywoon en sal eerstehands vertel hoe hul regte geskend is as gevolg van swak polisie-ondersoeke. Een van die slagoffers gaan onder meer vertel hoe twee aanvallers wat sy tydens ŉ uitkenningsparade as haar man se moordenaars uitgewys het, deur ŉ hof onskuldig bevind is nadat verdoemende forensiese getuienis nie deur die polisie opgevolg is nie. Die verslag is deur AfriForum se ondersoekeenheid opgestel. Tydens die geleentheid sal AfriForum se afdeling vir gemeenskapsveiligheid ook ŉ Handleiding vir Slagofferbemagtiging bekendstel. Die handleiding sal verskeie aspekte met betrekking tot die proses ná ŉ misdaad dek, wat verskeie aspekte van die misdaadtoneel, die aflegging van beëdigde verklarings en getuienis in die hof insluit. Dié handleiding sal aan plaaslike strukture en honderde gemeenskapsveiligheidsnetwerke regoor Suid-Afrika versprei word. Die verslag wat bekendgestel gaan word, sal deel vorm van die klag wat AfriForum onlangs by die Suid-Afrikaanse Menseregtekommissie (SAMRK) ingedien het. AfriForum sal ook opnuut ŉ beroep op Nathi Mthethwa, die minister van polisie, doen om sy houding teenoor plaasmoorde te verander en die misdaad te prioritiseer.